Kaviar (saka tembung Pèrsi خاويار: Xāviār) yaiku panganan méwah saka endhog iwak kulawarga Acipenseridae sing uwis diawètaké nganggo uyah. Endhogé bisa sing isih "seger" (durung dipastéurisasi) utawa sing uwis dipastéurisasi. Prosès pastéurisasi iki nyuda aji kulinèr lan aji ékonomi kaviar.

Adaté, istilah kaviar mligi ateges endhog iwak sturgéon alasan ing Sagara Kaspia lan Sagara Ireng (kaviar iwak beluga, osètra lan sèvruga). Gumantung nagarané, kaviar uga bisa ateges endhog iwak jinis liya, kaya ta iwak salmon, sirah waja, forèl, pringkil, putih, karper, lan spésiés iwak sturgéon liyané.

Kaviar ingaran panganan méwah lan dipangan minangka panganan sampingan utawa olèsan.

Terminologi 

Muturut FAO PBB, endhog iwak apa waé sing dudu spésiés Acipenseriformes (kaya ta Acipenseridae, utawa iwak sturgéon sensu stricto, lan Polyodontidae utawa iwak kayuh) ora bisa ingaran kaviar, nanging "gantining kaviar." Gantha iki uga dipinangkani déning CITES, WWF, US Customs Service, lan nagara Prancis.

Istilah iki uga kanggo ngandharaké panganan-panganan sing wujudé mèmper kaviar, kaya ta "kaviar térong" (kagawé saka térong) lan "Kaviar tèksas" (kagawé saka kacang polong).

Variétas 
Patang jinis kaviar sing utama ya iku beluga, sterlèt, osètra, lan sèvruga. Kaviar paling arang tur larang tinemu ya iku sing saka iwak sturgéon beluga, uripé ing Sagara Kaspia sing dikupeng nagara Iran, Kazakhstan, Ruslan, Turkmènistan, lan Azerbaijan. Antara taun 2008 lan 2011, prodhuksining kaviar alasan ing Ruslan dilèrènaké murih kaviar alasan bisa ngrembaka manèh. Azerbaijan lan Iran uga uga ngidinaké pamancingé iwak sturgéon ing pasisir-pasisiré. Kaviar beluga ingaran paling becik kwalitèté amarga endhogé sing alus tur gedhé dhéwé (sagedhé kacang polong). Wernané jinis iki ana manéka saka pérak-klawu pucet nganti ireng. Kaviar sing becik kapindho ya iku kaviar sterlèt emas cilik sing uwis arang lan kawitané namung kanggo para ningrat Ruslan, Iran lan Ostenrik. Sing kwalitèté becik katelu ya iku kaviar osètra sing gedhéné sedhengan lan wernané klawu nganti semu soklat. Sing becik pungkasan ya iku kaviar sèvruga sing ukurané cilik wernané klawu.

Rujukan 

Olah-olahan Prancis
Olah-olahan Azerbaijan
Olah-olahan Iran
Olah-olahan Ruslan
Olah-olahan Kazakhstan
Olahan sagara
Endhog iwak
Artikel Wiki Mrebawani